
ROMÂNIA
JUDEȚUL BACĂU
CONSILIUL LOCAL AL ORAȘULUI BUHUȘI


REGULAMENT
pentru acordarea premiilor de excelență și a premiilor de merit copiilor și tinerilor care au obținut distincții, medalii,premii la alte concursuri decât cele din listele aprobate anual de Ministerul Educației, precum și celor care au obținut media 10 la examenul de evaluare națională, la examenul de bacalaureat și cadrelor didactice care s-au ocupat de pregătirea acestora și care au
 domiciliul în orașul Buhuși

CAPITOLUL I
Dispoziții generale
Art. 1 – Obiectul regulamentului
Prezentul regulament stabilește cadrul juridic, condițiile, criteriile și procedura privind acordarea de către Consiliul Local al orașului Buhuși a unor premii de excelență și premii de merit copiilor și tinerilor domiciliați în orașul Buhuși care au obținut rezultate și performanțe deosebite la nivel local, județean, național sau internațional.
Art. 1¹ – Temeiul legal
Prezentul regulament este adoptat în baza:
· art. 120 alin. (1) din Constituția României, republicată;
· art. 3, art.4, art.8 și art.9 din Carta europeană a autonomiei locale, ratificată prin Legea nr. 199/ 1997;
· art.7, art.87 alin. (5), art. 129 alin. (1), alin. (2) lit. b) și d), alin. (7) lit. a) și d), art. 139 alin. (1) și alin. (3) și art. 196 alin. (1) lit. a) din O.U.G. nr. 57/2019 privind Codul administrativ, cu modificările și completările ulterioare;
· prevederilor art. 144 alin. (5¹) și alin. (5²) din Legea învățământului preuniversitar nr. 198/2023, astfel cum au fost introduse prin Legea nr. 297/2024 pentru completarea art. 144 din Legea învățământului preuniversitar nr. 198/2023;
· Legea nr. 273/2006 din 29 iunie 2006 privind finanţele publice locale, modificată și completată;
· Prevederile Legii nr. 69 din 28 aprilie 2000 privind educaţia fizică şi sportul, cu modificarile si completarile ulterioare;
Art. 2 – Scopul regulamentului
Scopul prezentului regulament îl reprezintă:
a) susținerea și stimularea performanței și excelenței în educație, cultură, sport, cercetare, știință, activități civice și alte domenii de interes public;
b) promovarea imaginii orașului Buhuși prin recunoașterea publică a performanțelor obținute de copiii și tinerii comunității locale;
c) încurajarea dezvoltării unui climat educațional și social bazat pe merit, implicare și performanță;
d) recunoașterea eforturilor depuse de copii, părinți, profesori, antrenori, coordonatori și alte persoane implicate în formarea performanței.
Art. 3 – Principiile acordării premiilor
Acordarea premiilor prevăzute în prezentul regulament se realizează cu respectarea următoarelor principii:
a) legalitate;
b) transparență;
c) egalitate de tratament pentru persoane aflate în situații comparabile;
d) nediscriminare;
e) utilizarea responsabilă și eficientă a fondurilor publice;
f) promovarea interesului public local;
g) recunoașterea meritului și performanței reale;
h) caracterul individual și excepțional al măsurilor de premiere.
Art. 3¹ – Interesul public local
(1) Susținerea performanței și excelenței copiilor și tinerilor domiciliați în orașul Buhuși reprezintă activitate de interes public local.
(2) Consiliul Local al orașului Buhuși poate aproba măsuri de susținere și premiere în considerarea interesului comunității locale și a necesității promovării imaginii orașului.
(3) Premiile acordate în baza prezentului regulament nu reprezintă drepturi garantate sau prestații sociale obligatorii, ci măsuri administrative cu caracter individual și excepțional, aprobate de Consiliul Local în condițiile legii.
Art. 3² – Marja de apreciere a autorității deliberative
(1) Consiliul Local al orașului Buhuși exercită o marjă de apreciere administrativă în evaluarea relevanței performanțelor și oportunității acordării premiilor.
(2) Evaluarea oportunității acordării premiilor ține de autonomia locală și de aprecierea interesului public local, în condițiile legii.
Art. 3³ – Caracterul nepermanent al măsurilor
Prevederile prezentului regulament nu instituie obligația acordării anuale sau periodice a premiilor, acestea fiind acordate exclusiv în limita fondurilor bugetare aprobate și în conformitate cu prevederile legale la data acordării, precum și a oportunității stabilite de Consiliul Local și nu creează obligații bugetare viitoare sau permanente. 
Art. 4 – Definiții
În sensul prezentului regulament:
a) premiu de excelență – premiu acordat pentru performanțe deosebite obținute la competiții, concursuri, olimpiade, proiecte sau manifestări de nivel național sau internațional precum și la examenul de evaluare națională/la bacalaureat pentru care s-a obținut nota 10;
b) premiu de merit – premiu acordat pentru rezultate remarcabile obținute la nivel local, județean sau regional;
c) performanță excepțională – rezultat obținut într-o competiție sau activitate caracterizată prin competitivitate ridicată, relevanță și impact asupra imaginii comunității locale;
d) beneficiar – copilul sau tânărul care îndeplinește condițiile prevăzute de prezentul regulament.

CAPITOLUL II
Beneficiarii regulamentului
Art. 5 – Beneficiari eligibili
(1) Pot beneficia de premiile prevăzute în prezentul regulament copiii și tinerii care îndeplinesc cumulativ următoarele condiții:
a) au domiciliul stabil în orașul Buhuși; 
 b) nu au împlinit vârsta de 19 ani la data obținerii performanței;
 c) sunt înscriși și frecventează cursurile unei unități de învățământ preuniversitar acreditate sau autorizate să funcționeze provizoriu, potrivit legii;
 d) au obținut rezultate deosebite în domeniile prevăzute de prezentul regulament;
e) promovează prin conduita și activitatea lor valorile educaționale, sportive, culturale și civice ale comunității locale.
f) au obținut nota 10 la examenul de evaluare națională sau la examenul de bacalaureat.

Art. 6 – Dovada domiciliului
(1) Domiciliul stabil în orașul Buhuși se dovedește exclusiv prin documente oficiale emise potrivit legii.
(2) În cazul minorilor sub 14 ani, domiciliul se dovedește prin:
- certificatul de naștere al copilului;
- actele de identitate ale părinților sau reprezentanților legali.
(3) Nu sunt eligibile pentru acordarea premiilor: 
a) persoanele care dețin exclusiv viză de reședință (flotant) în orașul Buhuși;
b) persoanele care frecventează unități de învățământ din orașul Buhuși fără a avea domiciliul stabil în localitate;
c) persoanele care desfășoară temporar activități în orașul Buhuși fără a avea domiciliul legal stabilit în unitatea administrativ-teritorială.
(4) Eligibilitatea se stabilește exclusiv în raport cu domiciliul legal existent la data obținerii performanței pentru care se solicită premierea.

CAPITOLUL III
Domenii și competiții eligibile
Art. 7 – Domenii eligibile
Premiile prevăzute de prezentul regulament pot fi acordate pentru performanțe obținute în următoarele domenii:
a) educație și performanță școlară;
b) competiții și concursuri naționale sau internaționale;
c) cercetare, inovare și știință;
d) sport;
e) cultură, muzică, arte și creație artistică;
f) activități civice și voluntariat;
g) alte domenii care contribuie la promovarea imaginii orașului Buhuși.
Art. 8 – Competiții eligibile
(1) Pot face obiectul premierii: 
a) alte concursuri decât cele din listele aprobate anual de Ministerul Educației, precum și cei care au obținut media 10 la examenul de evaluare națională, la examenul de bacalaureat și cadrelor didactice care s-au ocupat de pregătirea acestora;
b) alte concursuri, competiții, proiecte sau manifestări educaționale, științifice, sportive, culturale ori civice, organizate de instituții publice, organizații profesionale, federații, asociații, fundații, universități sau alte entități recunoscute la nivel național ori internațional, care prezintă relevanță, notorietate și caracter competitiv.
(2) Relevanța competiției se apreciază de către Consiliul Local în raport cu:
- notorietatea competiției;
- nivelul participării;
- caracterul competitiv;
- impactul asupra imaginii comunității locale;
- performanța efectiv obținută.
Art. 8¹ – Criterii minimale privind relevanța competițiilor
(1) Pentru a fi eligibilă în vederea premierii, competiția trebuie să îndeplinească, cumulativ sau alternativ, după caz, cel puțin două dintre următoarele criterii:
a) existența unei organizări oficiale și verificabile;
b) participarea concurenților din mai multe județe sau state;
c) existența unui regulament de desfășurare;
d) existența unui sistem de evaluare competitiv;
e) acordarea de premii, distincții sau clasamente oficiale;
f) recunoașterea competiției de către instituții, organizații sau structuri relevante în domeniu.
(2) Nu sunt eligibile activitățile cu caracter exclusiv comercial, recreativ sau promoțional.
(3) Nu sunt eligibile competițiile care, deși îndeplinesc criteriile de la alin. (1), nu prezintă un nivel minim de competitivitate reală sau relevanță educațională, în baza unei analize motivate a Consiliului Local.

Art. 9 – Caracterul excepțional al premierii
(1) Premiile prevăzute în prezentul regulament au caracter excepțional și individual.
(2) Acordarea unui premiu nu reprezintă un drept automat și nu creează obligația acordării unor premii similare în alte situații.
(3) Fiecare situație se analizează individual de către o comisie stabilită prin Dispoziția Primarului;
(4) Evaluarea oportunității acordării premiilor aparține exclusiv Consiliului Local al orașului Buhuși.

CAPITOLUL IV
Tipurile de premii
Art. 10 – Categorii de premii
În baza prezentului regulament pot fi acordate:
a) premii de excelență;
b) premii de merit;
c) diplome de excelență;
d) plachete sau trofee;
e) alte forme simbolice de recunoaștere aprobate de Consiliul Local.
Art. 11 – Cuantumul premiilor
(1) Cuantumul premiilor în bani se stabilește prin hotărâre a Consiliului Local.
(2) Stabilirea cuantumului se realizează în funcție de:
 a) nivelul competiției;
b) importanța performanței;
c) impactul asupra imaginii orașului;
d) disponibilitatea fondurilor bugetare.
(3) Premiile pot fi acordate o singură dată pentru aceeași performanță.
(4) Pentru aceeași performanță, beneficiarului îi poate fi acordat un singur premiu în baza prezentului regulament, indiferent de numărul solicitărilor formulate.

CAPITOLUL V
Procedura de acordare
Art. 12 – Inițierea procedurii
(1) Procedura de premiere poate fi inițiată de: 
a) primarul orașului Buhuși;
b) consilierii locali;
c) unitățile de învățământ;
d) cluburile sportive;
e) instituțiile culturale;
f) părinții sau reprezentanții legali ai beneficiarilor.
(2) Propunerile de premiere trebuie însoțite de documente justificative.
Art. 13 – Documente justificative
Documentația trebuie să cuprindă documente originale sau certificate conform cu originalul, după caz:
 a) diplome;
b) certificate;
 c) adeverințe;
                                d) documente emise de organizatori;
 e) documente privind domiciliul beneficiarului;
 f) alte înscrisuri relevante.
Art. 13¹ – Verificarea documentelor
(1) Autoritatea administrației publice locale va verifica autenticitatea documentelor depuse și realitatea informațiilor prezentate în vederea acordării premiilor.
(2) În cazul constatării unor informații false, incomplete sau eronate, procedura de premiere se suspendă sau, după caz, propunerea de acordare a premiului se respinge.


Art. 14 – Analiza documentației
(1) Compartimentele de specialitate din cadrul instituției verifică documentația depusă și întocmesc rapoarte de specialitate.
(2) Pot fi solicitate puncte de vedere consultative din partea unor instituții, specialiști sau structuri relevante.
(3) Punctele de vedere formulate în procedura administrativă au caracter consultativ.
(4) Raportul compartimentului de specialitate din cadrul primăriei nu are caracter consultativ, fiind obligatoriu.
 (5) Lipsa unui punct de vedere favorabil sau un aviz negativ nu împiedică dezbaterea și supunerea la vot a proiectului de hotărâre în ședința Consiliului Local.
Art. 15 – Aprobarea premierii
(1) Acordarea premiilor se realizează exclusiv prin hotărâre a Consiliului Local al orașului Buhuși, după analizareadocumentelor de către o comisie stabilită prin Dispoziția Primarului orașului Buhuși.
(2) Premiile se aprobă individual sau colectiv, cu identificarea expresă a beneficiarilor și a performanțelor recunoscute.
(3) Nicio structură administrativă sau comisie consultativă nu poate limita dreptul de inițiativă al consilierilor locali și competența Consiliului Local de a dezbate și decide asupra acordării premiilor, cu condiția respectării prevederilor legale.
(4) Hotărârile Consiliului Local privind acordarea sau neacordarea premiilor sunt acte administrative cu caracter individual sau, după caz, colectiv, adoptate în exercitarea competenței de apreciere a autorității deliberative.
Art. 15¹ – Principiul imparțialității
Analizarea și aprobarea premierilor se realizează cu respectarea principiilor imparțialității, nediscriminării și tratamentului egal pentru situații comparabile.

CAPITOLUL VI
Finanțarea premiilor
Art. 16 – Sursa de finanțare
(1) Fondurile necesare acordării premiilor se asigură din bugetul local al orașului Buhuși, în limita creditelor bugetare aprobate.
(2) Premiile se acordă exclusiv din fondurile aparținând comunității locale a orașului Buhuși.
(3) Acordarea premiilor se realizează cu respectarea legislației privind finanțele publice locale si a legislației în vigoare la data acordării acestora.

CAPITOLUL VII
Dispoziții finale
Art. 17 – Interpretarea regulamentului
(1)Prezentul regulament se interpretează în sensul susținerii performanței și excelenței copiilor și tinerilor domiciliați în orașul Buhuși, cu respectarea principiului autonomiei locale și a interesului public local.
(2) Premiile prevăzute de prezentul regulament nu au caracter de prestație socială, bursă, finanțare permanentă sau drept subiectiv și se acordă exclusiv în considerarea meritului și a interesului public local.
(3) Aplicarea prezentului regulament se realizează cu respectarea principiilor legalității, oportunității administrative și autonomiei locale, cu respectarea legislației în vigoare la data efectuării premierii.
Art. 18 – Situații neprevăzute
Situațiile neprevăzute de prezentul regulament se soluționează prin aplicarea dispozițiilor legale în vigoare și, după caz, prin hotărâre a Consiliului Local al orașului Buhuși.




Art. 19 – Intrarea în vigoare
Prezentul Regulament intră în vigoare la data aprobării prin hotărâre a Consiliului Local al orașului Buhuși și poate fi modificat ori de câte ori situația o impune, în funcție de legislația în vigoare.



INIȚIATOR,
Consilier local P.N.L
Petcu Alina

